આ વિશે પોતાનો રોષ ઠાલવતાં એક પ્રવાસી કાન્તિલાલ શાહે મિડ-ડે LOCALને જણાવ્યું હતું કે ‘રેલવે-પ્રશાસન દ્વારા એનાં મુખ્ય સ્ટેશનો જેમાં મસ્જિદ સ્ટેશનનો પણ સમાવેશ કરવામાં આવ્યો છે એને A અને A-1 ગ્રેડનાં બનાવવાની જાહેરાત કરીને ઉત્કૃષ્ટ બનાવવાની મોટી-મોટી ગુલબાંગો હાંકીને પ્રવાસીઓને છેતરવાની રમત રમવામાં આવી રહી છે. ઉત્કૃષ્ટ બનાવવાની વાત તો બાજુ પર રહી, પરંતુ પતરાં બેસાડવા જેવી બેસિક સુવિધાઓ પણ પૂરી પાડવામાં નથી આવી રહી. વરસાદ વરસતો હોય તો અમારે પરાણે ભીંજાવા મજબૂર થવું પડે છે અને આખો દિવસ પરેશાની વેઠવી પડે છે. ઉપરાંત નાનાં બાળકોને પણ વરસાદમાં ભીંજાવું પડે છે. અધૂરામાં પૂરું, પતરાં બેસાડવામાં આવેલાં ન હોવાથી બ્રિજ પર પાણીનાં ખાબોચિયાં ભરાઈ જાય છે જે ત્રાસમાં વધારો કરે છે. આ બધી સમસ્યાઓને ધ્યાનમાં લઈ મધ્ય રેલવેના પ્રશાસન દ્વારા સત્વર આ સમસ્યાનો ઉકેલ લાવવો જોઈએ.’